በከተማዋ ዋንጫ የታየው ጨዋነት በፕሪሚየር ሊጉም መታየት እንዳለበት ተጠቆመ
 በ14ኛው የአዲስ አበባ ከተማ ዋንጫ በደጋፊዎች በኩል የታየው ህብረት በኢትዮጵያ ፕሪሚየር ሊግም ተጠናክሮ እንዲቀጥል ተጠየቀ፡፡ የአዲስ አበባ ፖሊስ ኮሚሽንም ከሚመለከታቸው አካላት ጋር በመሆን በኃላፊነት እንደሚሰራ አረጋግጧል፡፡በአዲስ አበባ ከተማ እግር ኳስ ፌዴሬሽን አዘጋጅነት የተካሄደው ከተማ አቀፍ ዋንጫ በስኬት መጠናቀቁ የሚታወስ ነው፡፡ ይህንን ተከትሎም ከቅድመ ዝግጅት እስከ ተግባር ምዕራፍ የነበሩትን ሂደቶች አስመልክቶ በተሰጠው ጋዝጣዊ መግለጫ በውድድሩ የታየው ህብረት በ2012 የኢትዮጵያ ፕሪሚየር ሊግም መቀጠል እንደሚገባው ተጠቁሟል፡፡ በአዲስ አበባ እግር ኳስ ፌዴሬሽን የውድድር እና ስነስርዓት ሰብሳቢ ኢንስፔክተር የኔነህ በቀለ እንደገለፁት 14ኛው የአዲስ አበባ ከተማ ዋንጫ ምንም ዓይነት የጸጥታ ስጋት ሳያስተናግድ በስኬት የተጠናቀቀው ከደጋፊ ማህበራትና የጸጥታ አስተባባሪዎች ጋር አስቀድሞ በተደረጉ የውይይት መድረኮችና ስልጠናዎች ሰፊ የግንዛቤ ማስጨበጥ ስራ በመከናወኑ ነው፡፡ ተሞክሮውን በመውሰድ አዲስ አበባ ከተማን በመወከል በኢትዮጵያ ፕሪሚየር ሊግ የሚሳተፉ ክለቦች በስፖርታዊ ጨዋነት ውድድራቸውን እንዲያጠናቅቁ ለማድረግም እንደሚሰራ ፌዴሬሽኑ በድረ ገጹ አስነብቧል፡፡ ለዚህም ከአዲስ አበባ ስፖርት ኮሚሽን፣ እግርኳስ ፌዴሬሽን አመራሮች እንዲሁም ከቅዱስ ጊዮርጊስና ኢትዮጵያ ቡና እግር ኳስ ክለቦች የተወከሉ ኃላፊዎች ያሉበት ጥምር የፀጥታ ኮሚቴ ተዋቅሯል፡፡ በዚህም በአዲስ አበባ በሚካሄዱ የፕሪምየር ሊግ ጨዋታዎች በኃላፊነት የሚሰራ ይሆናል፡፡በመድረኩ ላይ የከተማዋ ክለቦች በስፖርታዊ ጨዋነት ውድድራቸውን እንዲያጠናቅቁ፤ በእንግዳ ክለቦችና ደጋፊዎች አቀባበል እንዲሁም ወደ ክልል ከተሞች ሲሄዱ በስፖርታዊ ጨዋነት በኩል ምን መምሰል እንዳለባቸውና አንድነትን የሚያጠናክሩ ተግባር ለመከወን ከማን ምን ይጠበቃል ? የሚል መነሻ ሰነድ ቀርቦም ምክክር መደረጉ ታውቋል፡፡በከተማው ዋንጫ ለተሳተፉት ደጋፊዎች ምስጋና የቀረበ ሲሆን፤ በተለይ የቅዱስ ጊዮርጊስ እና የኢትዮጵያ ቡና ደጋፊዎች ለነበራቸው አንድነት፣ ህብረትና ላሳዩት ስፖርታዊ ጨዋነት ፌዴሬሽኑ ከልብ ምስጋናውን አቅርቧል። የላቀ ተግባር ለፈፀሙ ደጋፊዎችም በቅርቡ የዕውቅናና የሽልማት መርሐግብር እንደሚዘጋጅ ተጠቁሟል። አዲስ ዘመን ኅዳር 20/2012 ብርሃን ፈይሳ